Sivistys- ja hyvinvointi-  
lautakunnan avustusohjeet

OULAISTEN KAUPUNKI   
KULTTUURI- JA VAPAA-AJANPALVELUALUE

Sivistys- ja hyvinvointilautakunta pvm 23.02.2022

***Yhteystiedot:***

Liikunta- ja nuorisopalvelujen johtaja Sanna Mäyrä [sanna.mayra@oulainen.fi](mailto:sanna.mayra@oulainen.fi)  
Kulttuurituottaja   
Sivistys- ja kulttuurijohtaja Ari Sarpola [ari.sarpola@oulainen.fi](mailto:ari.sarpola@oulainen.fi)

[1. YLEISET PERIAATTEET 2](#_Toc95997017)

[Hakemusten toimittaminen 2](#_Toc95997018)

[Toiminta-avustuksen tai kohdeapurahan maksaminen 3](#_Toc95997019)

[Käsittelyaika ja päätöksenteko 3](#_Toc95997020)

[Toiminta-avustuksen tai kohdeapurahan takaisinperintä 3](#_Toc95997021)

[Lisätietoja hakemisesta 3](#_Toc95997022)

[2. TOIMINTA-AVUSTUSTEN AVUSTUSSÄÄNTÖ 4](#_Toc95997023)

[Toiminta-avustuksen yleiset periaatteet 4](#_Toc95997024)

[Toiminta-avustuksia ei myönnetä 4](#_Toc95997025)

[Toiminta-avustuksia voivat hakea 5](#_Toc95997026)

[Kulttuurijärjestöt 5](#_Toc95997027)

[Liikuntajärjestöt 5](#_Toc95997028)

[Ikäihmisten ja erityisryhmien järjestöt 5](#_Toc95997029)

[Lasten ja nuorten järjestöt ja ryhmät 5](#_Toc95997030)

[Kansalaistoiminnan järjestöt 5](#_Toc95997031)

[3. KOHDEAPURAHAN AVUSTUSSÄÄNTÖ 6](#_Toc95997032)

[Hakuaika 6](#_Toc95997033)

[Kohdeapurahan yleiset perusteet 6](#_Toc95997034)

[Kohdeapurahan hakijat 6](#_Toc95997035)

[Kohdeapurahaa voidaan myöntää esimerkiksi 6](#_Toc95997036)

[Kohdeapurahalla ei tueta 6](#_Toc95997037)

[Käyttötarkoituksen muuttaminen 6](#_Toc95997038)

[Maksatus ja tiliselvitys 7](#_Toc95997039)

[4. KANNUSTUSAPURAHAN AVUSTUSSÄÄNTÖ 8](#_Toc95997040)

[Stipendit 8](#_Toc95997041)

[Palkinnot 8](#_Toc95997042)

[Kulttuuripalkinto 8](#_Toc95997043)

[Liikuntatekopalkinto 8](#_Toc95997044)

[Nuorisotoimijapalkinto 8](#_Toc95997045)

[5. KUMPPANUUSSOPIMUS 9](#_Toc95997046)

[6. Lomakkeisto 9](#_Toc95997047)

# 1. YLEISET PERIAATTEET

Avustusten myöntämisperiaatteet sekä toiminta-avustuksen ja kannustusapurahan päättää sivistys- ja hyvinvointilautakunta. Kohdeapurahat 1000e saakka myöntää tulosalueen johtajat ja yli 1000e kohdeapurahat myöntää sivistys- ja hyvinvointilautakunta. Avustusten tulee kohdistua toimintaan, joka tukee kaupunkistrategian mukaisesti hyvinvointia sekä kuntalaisten aktiivisuutta ja yhteisöllisyyttä.

Kunnan avustustoiminnasta ei ole erikseen säädetty lailla. Se on harkinnanvaraista ja perustuu kulloinkin käsittelyssä oleviin hakemuksiin. Harkintavalta on kuitenkin rajallista, sillä avustuksensaajia tulee avustuksia myönnettäessä kohdella yhdenvertaisuusperiaatetta noudattaen, tasapuolisten kriteerien mukaan, syrjimättä ja johdonmukaisesti. Avustusten myöntämistä ohjaavat lisäksi vuosittain vahvistettava talousarvio ja käyttösuunnitelma.

Sivistys- ja hyvinvointilautakunnalta voi hakea tai se voi myöntää kulttuuri-, nuoriso- ja liikuntatoimintaan, luovaan tai ylläpitävään hyödylliseen toimintaan

* toiminta-avustuksen
* kohdeapurahan
* kannustusapurahan.

Sivistys- ja hyvinvointilautakunnalla on avustuksen käytön valvomiseksi oikeus vaatia avustuksen saajalta harkitsemiaan selvityksiä ja tilityksiä avustuksen käytöstä ja avustuksen saaja on pyydettäessä velvollinen toimittamaan tarvittavat selvitykset ja raportit. Avustusta saaneen yksityisen tai yhteisön on aina annettava tiliselvitys avustuksen käytöstä. Toiminta-avustuksen tiliselvityksenä pidetään seuraavana vuonna tehtävän vastaavan avustushakemuksen pakollisia dokumentteja. Mikäli avustusta saanut yhdistys ei hae seuraavana vuonna toiminta-avustusta, kaupungilla on oikeus saada selvitys toiminta-avustusvuoden varojen käytöstä. Avustuksen myöntäjälle on varattava mahdollisuus avustusta saaneen yhdistyksen hallinnon ja tilien tarkastamiseen.

## Hakemusten toimittaminen

Toiminta-avustusten hakuaika on kerran vuodessa keväisin. Kohde- tai kannustusapurahaa voi hakea ympäri vuoden. Avustusta voidaan myöntää ainoastaan hakijoille, joiden hakemus liitteineen on saapunut määräpäivänä klo 15 mennessä sähköiseen tietokantaan tai sivistyskeskukseen.

Hakemusta voi täydentää sen jättämisen jälkeen. Puutteelliset hakemukset, joita ei ole korjattu tai täydennetty korjauspyynnön mukaisesti ja korjauspyynnössä asetetussa määräajassa, jätetään käsittelemättä.

Hakemukset toimitetaan ensisijaisesti tarkoitukseen laadituilla Kunta-Akkunan lomakkeella asetettuun määräaikaan mennessä. Täydentävät liitteet voi toimittaa Sivistyskeskukseen tai sähköisesti.

## Toiminta-avustuksen tai kohdeapurahan maksaminen

Myönnetty toiminta-avustus tai kohdeapuraha voidaan maksaa, kun päätös on saanut lainvoiman. Poikkeustapauksissa toiminta-avustus tai kohdeapuraha voidaan maksaa ennakkoon. Jos toiminta-avustus tai kohdeapurahat halutaan maksettavaksi ennen päätöksen lainvoimaisuutta, hakijayhteisö sitoutuu palauttamaan maksetun avustuksen, mikäli päätös mahdollisesti muutoksenhaun johdosta muuttuu (ns. takaisinmaksusitoumus).

## Käsittelyaika ja päätöksenteko

Käsittelyaika on keskimäärin kuukausi toiminta-avustusten hakuajan päättymisestä tai kohdeapurahan vireille tulosta. Toiminta-avustukset käsitellään sivistys- ja hyvinvointilautakunnassa. Kohdeapurahat ja urheilijastipendit myönnetään viranhaltijapäätöksinä sivistys- ja hyvinvointilautakunnan ohjeistuksen mukaisesti.

## Toiminta-avustuksen tai kohdeapurahan takaisinperintä

Maksetut avustukset tai kohdeapurahat voidaan vaatia palautettavaksi seuraavissa tapauksissa

* kaupunki ei saa vaatimiaan asiakirjoja, tilityksiä tai selvityksiä määräajassa
* kaupunki on saanut virheellistä, harhaanjohtavaa tai puutteellista tietoa avustusta tai apurahaa koskevissa asioissa
* yhteisön toiminnan jatkamiselle ei ole edellytyksiä yhteisön taloudellisen tilanteen vuoksi
* päätös muuttuu muutoksenhaun johdosta

## Lisätietoja hakemisesta

sivistys- ja kulttuurijohtaja Ari Sarpola [ari.sarpola@oulainen.fi](mailto:ari.sarpola@oulainen.fi),  
liikunta- ja nuorisotoimenjohtaja Sanna Mäyrä [sanna.mayra@oulainen.fi](mailto:sanna.mayra@oulainen.fi)   
kulttuurituottaja.

Lisätietoja voi käydä hakemassa myös Sivistyskeskuksesta Lautatarhankatu 7B:stä aukioloaikoina arkisin   
9-11 ja 12-15. Tapaamisaikoja voidaan sopia myös näiden aikojen ulkopuolelle.

# 2. TOIMINTA-AVUSTUSTEN AVUSTUSSÄÄNTÖ

## Toiminta-avustuksen yleiset periaatteet

Toiminta-avustuksella tarkoitetaan avustusta, jonka sivistys- ja hyvinvointilautakunta myöntää vuoden aikana tapahtuvaan paikallisten rekisteröityjen kulttuuri-, liikunta- ja nuorisoyhdistysten sääntömääräisen ja toimintasuunnitelman mukaisen toiminnan tukemiseen. Kaupunki päättää vuosittain järjestöjen yleisavustuksen suuruudesta talousarvioon varatun määrärahan puitteissa.

Avustuksen saavan yhdistyksen tulee olla rekisteröity Oulaisiin. Muussa tapauksessa tulee osoittaa, että yhdistyksen toiminta sijoittuu Oulaisiin. Avustusta voidaan myöntää ainoastaan Oulaisissa tapahtuvaan toimintaan.

Avustusta myönnetään yleisen sääntömääräisen toiminnan tueksi. Avustusta myönnettäessä otetaan huomioon

* hakijan toiminnan tarkoitus, laajuus ja laatu
* hakijan toiminnan kohdistuminen monipuolisesti erilaisille ihmisille ja ihmisryhmille
* hakijan taloudellinen asema ja avustuksen saamisen tarve
* muut saatavissa olevat / saadut avustukset ja ohjaajien muualta saatava palkkaus
* avustuksen suunniteltu käyttötapa

Hakijan valtiolta, kunnalta ja seurakunnalta saamat avustukset, avustuslainat ja niiden käyttö sekä hakijalle muualta saatavissa oleva tuki voivat vaikuttaa myönnettävän avustuksen määrään.

Sivistys- ja hyvinvointilautakunta julistaa toiminta-avustukset haettaviksi keväisin 30.4. mennessä. Avustusten haettaviksi julistamisesta ilmoitetaan kaupungin virallisessa ilmoituslehdessä sekä Oulaisten kaupungin www-sivuilla.

Toiminta-avustusta saanut järjestö on velvollinen toimittamaan sivistys- ja hyvinvointilautakunnalle toiminta- ja tilikertomuksensa myöntämisvuotta seuraavan vuoden huhtikuun loppuun mennessä. Mikäli yhdistys ei anna hyväksyttävää tilitystä saamansa avustuksen käytöstä, myönnetty avustus peritään takaisin.

Sivistys- ja hyvinvointilautakunta käsittelee toiminta-avustukset pääsääntöisesti toukokuun kokouksessa ja avustukset maksetaan yhdistyksille valitusajan umpeuduttua.

## Toiminta-avustuksia ei myönnetä

* koulun, oppilaitoksen tai muun laitoksen toimesta järjestettävään toimintaan
* toimintaan, joka on hyvien tapojen vastaista ja loukkaavaa

## Toiminta-avustuksia voivat hakea

### Kulttuurijärjestöt

Toiminta-avustusta voivat saada yhdistykset, joiden ensisijaisena tehtävänä on harjoittaa harrastuspohjaista kulttuuritoimintaa siten kuin se on kulttuuritoimintalaissa (728/1992) määritelty: *taiteen harjoittamista ja harrastamista, taidepalvelusten tarjontaa ja käyttöä, kotiseututyötä sekä paikallisen kulttuuriperinteen vaalimista ja edistämistä.*

### Liikuntajärjestöt

Toiminta-avustuksella tuetaan *terveyttä ja hyvinvointia edistävää liikuntatoimintaa yleensä, liikunnallisen seuratoiminnan kehittämistä sekä monipuolista lasten ja nuorten harrastustoimintaa. Harrastustoiminnan tukemisessa painopiste on alle 20-vuotiaiden lasten ja nuorten toiminnassa*. Liikunnan toiminta-avustus on tarkoitettu liikunta- ja urheiluseuran järjestämän säännöllisen liikuntatoiminnan tukemiseen.

### Ikäihmisten ja erityisryhmien järjestöt

Toiminta-avustuksella tuetaan *oulaistelaisille suunnattua toimintaa, jonka tarkoituksena on ikäihmisten ja erityisryhmien fyysisen ja psyykkisen toimintakyvyn ylläpitäminen sekä toimintakyvyn alentumisen ehkäisy*.

### Lasten ja nuorten järjestöt ja ryhmät

Lasten ja nuorten toiminta-avustusta voivat hakea *lasten ja nuorten toimintaa järjestävät järjestöt ja vapaat ryhmät. Avustamista määrittää nuorisolaki (1285/2016). Lain mukaan nuorisotyötä on alle 29-vuotiaiden lasten ja nuorten kanssa tehtävä työ*.

### Kansalaistoiminnan järjestöt

Toiminta-avustusta voivat hakea myös *vapaan kansalaistoiminnan järjestöt, jotka edistävät hyvinvointia ja terveitä elämäntapoja, erityisesti lapsille, nuorille ja lapsiperheille* edellyttäen, että järjestö ei saa vastaavantyyppistä avustusta muista kaupungin varoista.

# 3. KOHDEAPURAHAN AVUSTUSSÄÄNTÖ

## Hakuaika

Kohdeapurahaa voi hakea ympäri vuoden. Kohdeapurahahakemusten on oltava perillä ennen hankkeen toteuttamista. Hakemus laaditaan Kunta-Akkunan kautta.

## Kohdeapurahan yleiset perusteet

Kohdeapuraha on tarkoitettu yksityisille, yhdistyksille ja yhteisöille Oulaisissa järjestettävien tapahtumien, Oulaisiin paikkakuntana kohdistuvien tai Oulaisten kaupunkikuvaa elävöittävien hankkeiden kuluihin. Oulaisten kaupunki ei tee avustusten kautta hyväntekeväisyyttä eikä sponsorointiyhteistyötä.

## Kohdeapurahan hakijat

Kohdeapurahaa voi hakea yhteisö, yhdistys, yksittäinen lajijaosto tai yksityishenkilö. Hakemuksesta tulee käydä selvästi ilmi hakijayhteisön tiedot ja lisäksi voidaan harkinnan mukaan pyytää muita lisäselvityksiä, jotka katsotaan avustuksen myöntämisen kannalta oleellisiksi. Tuen käytöstä annetaan tiliselvitys.

## Kohdeapurahaa voidaan myöntää esimerkiksi

* Tavoitteellisen kilpailutoiminnan harjoitteluun (tilavuokrakustannukset) yhdistykselle, jolla ei ole kunnallista harjoittelupaikkaa tai joka ylläpitää harjoitustilaa omalla kustannuksellaan Oulaisissa.
* Oulaisiin liittyvien kotiseutujulkaisujen tuottamiskuluihin.
* Yhdistysten ja yhteisöjen hankintoihin, koulutuskuluihin ja koulutustilaisuuksiin.

Avustus voi olla korkeintaan 50 % kokonaismenoista. Menoiksi ei hyväksytä ruokatarvikkeita, tarjoilua tai muuta kestitsemistä, yhdistysten palkitsemisia eikä yksityisten henkilöiden laitehankintoja. Palkkauskuluina hyväksytään ainoastaan palkkakulut ja palkkiot, jotka eivät kuulu yhdistyksen normaaliin toimintaan.

Toimintaansa aloittelevalle järjestölle voidaan harkinnan mukaan myöntää kohdeapurahaa toimintakuluihin sen ensimmäisenä toimintavuotena, jollei se saa toiminta-avustusta.

## Kohdeapurahalla ei tueta

* yhdistyksen normaali-, toimisto- tai kokouskuluja
* osallistumis- ja matkakustannuksia
* yhdistyksen sisäisiä tapahtumia
* yhdistyksen tavanomaiseen toimintaan tai yhdistyksen omalle jäsenistölleen järjestämien retkien kustannuksia
* yhdistyksen sarjatoimintaan tähtäävää kilpaurheilu- tai valmennustoimintaa

## Käyttötarkoituksen muuttaminen

Avustuksen voi käyttää ainoastaan avustuspäätökseen kirjattuun kohteeseen. Jos hankkeen edetessä tulee tarve käyttää raha toiseen tarkoitukseen, on avustuspäätöksen tekijältä kirjallisesti haettava muutosta ennen kuin rahan saa käyttää.

## Maksatus ja tiliselvitys

Avustus maksetaan hakijan ilmoittamalle pankkitilille päätöksen tultua lainvoimaiseksi tai takaisinmaksusitoumusta vastaan. Myönnetyn avustuksen käytöstä tehdään tiliselvitys hankkeen toteutumisen jälkeen erilliselle lomakkeelle. Selvitys annetaan viimeistään 2 kk hankkeen toteutumisesta. Mikäli yhteisö tai seura ei kykene tekemään tuen käytöstä selvitystä tai käy ilmi, ettei tukea ole käytetty myönnettyyn tarkoitukseen, voidaan tuki peruuttaa ja periä takaisin.

# 4. KANNUSTUSAPURAHAN AVUSTUSSÄÄNTÖ

## Stipendit

Sivistys- ja hyvinvointilautakunta päättää stipendeistä, jotka myönnetään hakemuksesta tai ilman hakemusta. Stipendin saajan kotipaikka voi olla muukin kuin Oulainen, mikäli teko liittyy merkittävällä tavalla Oulaisiin. Esityksiä stipendin saajiksi voi tehdä toimittamalla ne kirjallisena sivistyspalvelukeskukseen. Stipendejä voi hakea ympäri vuoden. Sivistys- ja hyvinvointilautakunta voi huomioida stipendillä tapauskohtaisesti kulttuuri-, liikunta- ja nuorisotoiminnan muut saavutukset. Taulukon mukaiset urheilijastipendit myöntää liikunta- ja nuorisopalvelujohtaja.

Taulukko: (Apurahaa myönnetään pääsääntöisesti 15-vuotiaiden sarjoista yleiseen sarjaan. Muissa sarjoissa huomioidaan vuoden korkein saavutus)

Yksityinen urheilija SM EM MM/O

I sija  250 € 500 € 1000 €

II sija 200 € 400 € 800 €

III sija 150 € 300 € 600 €

Joukkue SM-taso

I sija 100 €/ henkilö

II sija 85 € / henkilö

III sija 70 € / henkilö

## Palkinnot

Sivistys- ja hyvinvointilautakunta voi vuosittain jakaa kulttuuripalkinnon, liikuntatekopalkinnon ja nuorisotoimijapalkinnon lisäksi muita kertaluontoisia palkintoja oulaistelaisten tai Oulaisissa toteutetuista merkittävistä teoista.

### Kulttuuripalkinto

Palkinto myönnetään oulaistelaiselle henkilölle, yhteisölle tai yritykselle ansioista Oulaisten taide- ja muun kulttuurielämän edistämiseksi taikka merkittävästä kulttuuriteosta. Kulttuuripalkinto voidaan jakaa usean henkilön kesken.

### Liikuntatekopalkinto

Palkinto myönnetään oulaistelaiselle henkilölle, yhteisölle tai yritykselle merkittävästä liikunta- tai urheiluteosta tai muusta työstä Oulaisten liikuntaelämän edistämiseksi ja kehittämiseksi.

### Nuorisotoimijapalkinto

Palkinto myönnetään oulaistelaiselle henkilölle, yhteisölle tai yritykselle merkittävästä nuorten parissa tehtävästä työstä.

# 5. KUMPPANUUSSOPIMUS

Vuosittaisen avustuksen myöntämisestä voidaan laatia kumppanuussopimus kulttuuri- ja vapaa-ajan palvelualueen sekä Oulaisissa toimintaa harjoittavan rekisteröidyn yhteisön kesken enintään kolmeksi vuodeksi kerrallaan. Tällöin voidaan katsoa kyseessä olevan Oulaisten vapaa-ajan palveluiden kannalta yleishyödyllinen palvelu. Sopimusjärjestelyn tavoitteena on turvata esimerkiksi toistuvien, merkittävien yleisötapahtumien tai muun tapahtumatoiminnan jatkuvuus Oulaisissa. Ehtona on, että kaupunginvaltuusto sisällyttää talousarvioon vuosittain määrärahan avustusta varten. Vuotuisen avustuksen suuruus on vähintään 500 euroa ja se edellyttää saajalta vähintään saman suuruista omaa panostusta esimerkiksi talkootyötä (huom. talkootyön tuntikirjanpito). Mikäli tapahtuman tai toiminnan laajuus ja/tai sisältö oleellisesti muuttuvat, kaupunki voi irtisanoa avustussopimuksen kesken sopimuskauden ja kutsua toisen sopijapuolen uusiin neuvotteluihin.

# 6. Lomakkeisto

Toiminta-avustuksen hakulomake  
Kohdeavustuksen hakulomake  
Talkootyön tuntikirjanpito kohdeapurahaa